Virallinen lehti nro C 055 , 24/02/1997 s. 0041



A4-0012/97 Päätöslauselma komission vihreästä kirjasta «Kohti oikeudenmukaista ja tehokasta liikenteen hinnoittelua - poliittiset vaihtoehdot liikenteen ulkoisten kustannusten sisällyttämiseksi hintoihin Euroopan unionissa» (KOM(95) 0691 - C4- 0610/95) Euroopan parlamentti, joka - ottaa huomioon komission vihreän kirjan «Kohti oikeudenmukaista ja tehokasta liikenteen hinnoittelua - poliittiset vaihtoehdot ulkoisten kustannusten sisällyttämiseksi hintoihin Euroopan unionissa» (KOM(95) 0691 - C4-0610/95), - ottaa huomioon komission vihreän kirjan «kestävästä liikkuvuudesta» (KOM(92)0046), valkoisen kirjan yhteisen liikennepolitiikan tulevasta kehityksestä (KOM(92)0494), 18. syyskuuta 1992 liikenteestä ((EYVL C 284, 2.11.1992, s. 164 - 179)) ja 18. tammikuuta 1994 yhteisen liikennepolitiikan tulevasta kehityksestä ((EYVL C 44, 14.2.1994, s. 53)) antamansa päätöslauselmat sekä liikenneministerien neuvoston asiaa koskevat johtopäätökset, - ottaa huomioon 6. kesäkuuta 1996 ((EYVL C 181, 24.6.1996, s. 21)) antamansa päätöslauselman komission tiedonannosta neuvostolle, Euroopan parlamentille, talous- ja sosiaalikomitealle sekä alueiden komitealle yhteisestä liikennepolitiikasta - toimintaohjelma 1995-2000, - ottaa huomioon komission tiedonannon Auto Oil -ohjelman tuloksiin perustuvasta ilmakehään joutuvien tieliikenteen päästöjen tulevasta valvontastrategiasta (KOM(96)0248) ja eurooppalaisen ohjelman päästöistä, pakokaasuista ja moottoriteknologiasta (EPEFE) sekä Eurostatin kertomuksen «Straßenverkehr und Umwelt - Energie und Steueraspekte» (maantieliikenne ja ympäristö - energia ja verotukselliset näkökohdat), josta käy ilmi Euroopan unionin alueella vallitsevien alhaisten energiahintojen sekä liikenteen alalla tapahtuneen, asukasta kohti lasketun keskimääräisen energiakulutuksen kasvamisen välinen yhteys, - ottaa huomioon liikenne- ja matkailuvaliokunnan mietinnön sekä ympäristö-, terveys- ja kuluttajansuojavaliokunnan ja talous- ja raha-asioita sekä teollisuuspolitiikkaa käsittelevän valiokunnan lausunnot (A4-0012/97), A. ottaa huomioon, että kestävän liikkuvuuden takaaminen on Euroopan liikennepolitiikan perusta, B. ottaa huomioon, että kansalaisten ja talouselämän liikkuvuustarpeet on tyydytettävä Euroopan liikennepolitiikan sekä paremman liikenteen hallinnan ja erityisesti telematiikan käytön avulla, C. ottaa huomioon, että suorituskykyiset ja taloudellisesti kannattavat liikenneverkot muodostavat koko Euroopan sisämarkkinoiden, elinkeinovapauden ja tavaran vapaan liikkumisen, yhdentymisen ja kehityksen perustan, samoin kuin perustan uudelle taloudelliselle nousulle ja työllisyyden parantamiselle, D. ottaa huomioon, että liikenteen kysyntä on käytännössä noussut samanaikaisesti kuin bruttokansantuote ja että liikenteen palveluksessa työskentelee noin 7 miljoonaa ihmistä, jotka tuottavat noin 4 % bruttokansantuotteesta, E. katsoo, että vihreän kirjan ajatusten tarkoituksena ei saa olla valtion ja EU:n kassojen täydentäminen vaan pikemminkin se, että EU:n kansalaisille ja yrityksille annetaan mahdollisuus saavuttaa verosäästöjä kestävän liikkumiskäyttäytymisen ja paremman kuljetuslogistiikan kautta, F. katsoo, että resursseja säästävä liikenteen hallinta, joka palkitaan ulkoisten kustannusten hintoihin sisällyttämistä koskevissa puitteissa, vaikuttaa tulevaisuudessa eurooppalaisten yritysten maailmanlaajuiseen kilpailuasemaan ja siten EU:n talouden kohenemiseen pitkällä aikavälillä; 1. Pitää vihreätä kirjaa askeleena kestävän liikkuvuuden säilyttämiseen ja edelleen kehittämiseen, sekä ensimmäisenä yrityksenä ratkaista ulkoisten kustannusten hintoihin sisällyttämiseen liittyvä ongelma; 2. Tähdentää, että kestävää liikkuvuutta on tarkasteltava yhdessä muiden liikennepoliittisten toimenpiteiden kanssa, erityisesti erilaisten direktiivien, kansalaisverkoston ja Euroopan laajuisten verkkojen kehityksen sekä telematiikan käytön kanssa; 3. Korostaa, että yhtenäisen liikennepolitiikan on sovellettava samoja laskentaperiaatteita kaikkiin liikennemuotoihin (tieliikenne, sisävesiliikenne, rautatieliikenne ja lentoliikenne) ja huomauttaa komissiolle, että eri liikennemuotojen suoriin yhteyksiin kiinnitetään erityistä huomiota ja ehdottaa siksi laajempaa lähestymistapaa, jossa huomioidaan kaikki liikennemuodot; 4. Huomauttaa komissiolle, että maantie- ja rautatieliikenteen, sisävesi- ja rannikkolaivaliikenteen integroidussa käytössä myös yhdistelmäliikenteen on oltava kilpailukykyinen vaihtoehto, ja kehottaa komissiota ottamaan tämän huomioon kustannusten kohdentamisessa; 5. Tähdentää, että tasapainoisen liikennepolitiikan on luotava samat kilpailuedellytykset kaikille liikennemuodoille niin, että jokainen vastaa aiheuttamistaan ulkoisista kustannuksista; siten vihreästä kirjasta puuttuu esim. konsepti täysimittaisten tiekustannusten kohdentamiseksi rautatie-, sisävesi- ja lentoliikenteeseen; 6. Myöntää, että ruuhkautumis-, jäte-, ympäristö- ja melukustannukset on tähän asti otettu riittämättömästi huomioon ja kustannukset on jaettu riittämättömästi aiheuttajien kesken; ei ole kuitenkaan otettu huomioon, että jo tähän mennessä osa mainituista kustannuksista lankeaa liikenteen toimijoille; 7. Korostaa, ettei ulkoisten kustannusten arvioinnilla saa tehdä kuljetusta «kalliimmaksi», vaan sen tavoitteena on ainoastaan jakaa jo olemassaolevat kustannukset tehokkaasti siten, että suurempia tuottoja käytetään niiden tasoittamiseen; 8. Korostaa, ettei ehdotetuilla toimenpiteillä missään tapauksessa pyritä kieltämään maanteitse tapahtuvaa tavaraliikennettä, sillä kuorma-auto on välttämätön kulkuneuvo tavaroiden jakelulle maissa; maanteitse tapahtuva tavaroiden kuljetus on tarpeellinen osa kaikkea taloudellista toimintaa ja sellaisena se tulee pysymään, mutta sitäkin on voitava arvioida saastuttaja maksaa periaatteen mukaisesti; 9. Pitää joitakin poikkeuksia lukuunottamatta komission kehittämiä periaatteita ja menetelmiä olennaisilta osiltaan sopivina ulkoisten kustannusten sisällyttämiseksi hintoihin, jolloin liikennettä voidaan tasoittaa ja infrastruktuureja ja liikennevälineitä käyttää järkevämmin ja tehokkaammin; 10. Katsoo, että ulkoisten kustannusten kohdentamisen on tapahduttava kaikkien liikennemuotojen osalta yhtäaikaisesti, ettei siitä aiheudu vääristynyttä kilpailua ja kehottaa komissiota kehittämään dynaamisen laskentaperustan, joka mahdollistaa ympäristöystävällisyyden alalla tapahtuneen edistyksen huomioimisen ulkoisten kustannusten kohdentamisessa kustannuksia pienentävänä tekijänä; 11. Pitää ajatusta teiden käytön elektronisesta valvonnasta sopivana tieliikenteen kustannusten jakamiseksi käyttäjien kesken; 12. Pitää välttämättömänä sopivien sääntöjen kehittämistä tietosuojan takaamiseksi; 13. Ei kuitenkaan kiellä niitä vaikeuksia, jotka liittyvät tällaisen järjestelmän perustamiseen ja käyttöönottoon ja pitää sitä ainoastaan keskipitkän aikavälin vaihtoehtona kustannusten sisällyttämiseksi hintoihin; 14. Katsoo tästä syystä tarpeelliseksi, että ryhdytään lyhyellä aikavälillä liikennepoliittisiin toimenpiteisiin, jotka, kun otetaan huomioon vihreän kirjan tulokset, johtavat liikennekustannusten oikeudenmukaisempaan jakautumiseen ja kaikkien liikennemuotojen kilpailuehtojen yhdenmukaistamiseen, jolloin on varmistettava, että ne ovat kohtuulliset käyttäjän kannalta eivätkä johda vääristymiin sosiaalisella tasolla; kansalaisten ja yritysten on voitava luottaa arvioitavissa olevaan kehykseen; 15. Katsoo tarpeelliseksi yhdenmukaistaa ensin, ottaen huomioon jokaisen yksittäisen maan erityisnäkökohdat, euroopan laajuisesti liikennepolitiikan nykyiset verotuselementit (ajoneuvovero, mineraaliöljyvero, käyttömaksut, rekisteröintimaksut sekä tietullit), jotka myöhemmässä vaiheessa korvataan täysin tai osittain tieliikenteen hinnoittelujärjestelmällä (Road-Pricing); 16. Kehottaa tästä syystä komissiota ja jäsenvaltioita yhdenmukaistamaan aluksi mineraaliöljy- ja ajoneuvoverotuksensa yhteisön alueella kunnes kattavat telemaattiset laskentatavat on otettu käyttöön; 17. Kehottaa komissiota ottamaan hiilidioksidipäästöt ja niiden maailmanlaajuiset ympäristövaikutukset huomioon harkittaessa toimenpiteitä ulkoisten kustannusten sisällyttämiseksi hintoihin; 18. Kehottaa komissiota ja jäsenvaltioita ottamaan huomioon ajoneuvoverotuksen yhdenmukaistamisessa ajoneuvon materiaalin, polttoaineen kulutuksen, mahdollisten vahingollisten aineiden päästöt, melutason, maanteiden kuormituksen sekä ajoneuvon turvallisuuden tärkeinä kriteereinä verotusta arvioitaessa; 19. Kehottaa jäsenvaltioita tehostamaan vahingollisten aineiden päästöjen, melun, ajoneuvon turvallisuuden sekä ajo- ja lepoaikojen valvontaa; 20. Kannattaa ehdotusta, joka koskee tiukempia katsastusnormeja ja huoltovaatimuksia sekä valmistajan vastuun käyttöönottoa koskemaan moottorien ja pakokaasujärjestelmien pitkäaikaista toimintaa; 21. Uskoo, että romutusohjelmat edistäisivät eniten saastuttavien ajoneuvojen nykyistä aikaisempaa poistamista liikenteestä; 22. Vaatii jäsenvaltioita, kun tiettyjen maanteiden tavaraliikenteeseen tarkoitettujen ajoneuvojen verotuksen sekä tiettyjen infrastruktuurien käytöstä perittävien tie- ja käyttömaksujen soveltamisesta jäsenvaltioissa annettua direktiiviä N:o 93/89/ETY ((EYVL L 279, 12.1.1993, s. 32)) muutetaan, ottamaan huomioon kuorma- autojen ja henkilöautojen erilaiset tiekustannusveloitukset ja hyväksymään kuorma-autojen tiekäyttömaksujen porrastamisen maantien rasituksen ja pakokaasukuormituksen perusteella; 23. Vaatii komissiota ja jäsenvaltioita kehittämään erityissääntöjä ekologisesti erityisen kuormitetuille liikennekäytäville, ja ehdottaa lisäksi, direktiivin 93/89/ETY muutoksen myötä, että näillä alueilla otetaan käyttöön korkeammat tiekäyttömaksut, jotka mahdollistavat vaihtoehtoisten ratkaisujen rahoittamisen; ekologisesti erityisen kuormitetut liikennekäytävät määritetään yhteisön oikeuden avulla; 24. Vaatii komissiota tarkistamaan laskentamenetelmänsä, jotka liittyvät onnettomuuskustannusten sisällyttämiseen hintoihin ja ehdottaa ensisijaisesti konkreettisiin riskeihin perustuvien vakuutusmaksujen eriyttämistä; 25. Vaatii komissiota täydentämään aukot, jotka koskevat sisällyttämistietoja ja -menetelmiä mahdollisimman pian ja mahdollisimman kattavasti, sekä tarkentamaan ja syventämään järjestelmää, jolloin voidaan ottaa huomioon myös ne menestykset, joita yksittäiset liikennemuodot ovat saavuttaneet teknisillä, organisatorisilla ja infrastruktuuriin liittyvillä edistysaskeleilla kestävän liikkuvuuden edelleen kehittämisessä; 26. Kehottaa komissiota laatimaan kattavan tutkimuksen, jossa yksittäisten liikennemuotojen ulkoiset kustannukset esitetään yksiselitteisesti, jotta myöhemmin esitettävän valkoisen kirjan johtopäätökset voidaan tehdä luotettavalta pohjalta; 27. Vaatii komissiota kehittämään suuntaviivat kilpailusääntöjen käyttöön, jotka mahdollistavat tieliikenteen hinnoittelujärjestelmän käyttöönoton (road- pricing); 28. Viittaa siihen, että ulkoisten kustannusten sisällyttäminen hintoihin muodostaa Euroopan unionin lainsäädännön kannalta erityisen tärkeän askeleen, mutta että laajemmassa yhteydessä tarvitaan myös Keski- ja Itä- Euroopan maiden asteittaista lähentämistä; assosiointisopimukset, alkavat liittymisneuvottelut ja yleiseurooppalaiset liikennekonferenssit muodostavat mahdolliset puitteet; 29. Kehottaa puhemiestään välittämään tämän päätöslauselman komissiolle, neuvostolle, talous- ja sosiaalikomitealle sekä jäsenvaltioiden hallituksille ja parlamenteille.